als_Latn dik_Latn sag_Latn
Presidenti Hashim Thaçi ka qenë nën hetime të një prokurori të EULEX-it për kidnapimin e dy aktivistëve të LDK-së gjatë luftës. Por, hetimi u mbyll kur rastin e mori prokurori Reshat Millaku. Viktimat kishin deklaruar se ishin arrestuar nga Hashim Thaçi, i cili sipas tyre ishte prezantuar si Sabit Geci dhe Ibrahim Gashi.
Hetimet e nisura nga një prokuror i EULEX-it për krime lufte kundër presidentit Hashim Thaçi, janë mbyllur nga prokurori vendës Reshat Millaku, pak kohë pasi ishte ngarkuar me vazhdimin e hetimeve.
Hashim Thaçi ishte i dyshuar për kidnapimin e dy aktivistëve të LDK-së gjatë luftës, të Cen Deskut dhe Jakup Kastratit. Këta të fundit ishin kidnapuar më 30 tetor 1998 dhe ishin mbajtur të burgosur në mënyrë të paligjshme rreth një muaj në fshatin Sedllar të Lipjanit.
Në deklaratat e tyre dhënë fillimisht misionit verifikues e më vonë edhe UNMIK-ut, viktimat kishin thënë se ishin arrestuar nga Hashim Thaçi, i cili sipas tyre ishte prezantuar si Sabit Geci dhe Ibrahim Gashi.
Por, ky hetim është mbyllur para pak kohësh nga prokurori special, Reshat Millaku, me arsyetimin se viktimat, Cen Desku dhe Jakup Kastrati kanë tërhequr dëshmitë e tyre të dhëna në UNMIK.
Mbi këtë bazë, prokurori Millaku ka vendosur që dëshmitë e dhëna në UNMIK të mos i pranojë si prova të besueshme, por t’u besojë dëshmive të dhëna para tij nga viktimat, u raportua në media ditë më parë.
Në një rrëfim për gazetën “Bota sot”, Jakup Kastrati ka deklaruar se ai nuk e kishte akuzuar presidentin Thaçi as askënd tjetër, por vetëm e ka treguar ngjarjen se si ka ndodhur në ditën kritike.
“Unë kam qenë viktimë dhe nuk e kam akuzuar presidentin as askënd tjetër, por mua më ka thirr Prokuroria, më ka pyetur dhe e kam treguar rastin se si ka ndodhur në ditën kritike. Nuk e kam paragjykuar askënd, por vetëm kam treguar se kë e kam njohur dhe për atë që kam qenë i sigurt”, ka deklaruar Kastrati, duke theksuar se nuk ka ndonjë person në të cilin dyshon se ishte i përfshirë në kidnapimin e tij.
“Rreth orës 13:30, dy policë të policisë ushtarake kanë ardhë dhe na kanë ndërpre bisedën dy herë. Të dytën herë e patëm kry bisedën me atëkohë shefin e Zyrës Amerikane, Shën Bërts dhe kur dolëm në korridor dy policë na priten në korridor…kur dolëm nga korridori u shtuan edhe dy të tjerë, pra u bënë katër. Policët ishin të panjohur për neve, përpos Demush Krasniqi nga Drenovci, të cilin e njihnim. Ai e ka pranuar se kishte urdhër të prerë për të na dërguar tek ai ushtaraku. Pastaj, ai na ka dërgu në fshatin Lladrovc, ku na ka treguar se jemi të arrestuar dhe na ka lidhë”, ka rrëfyer Kastrati.
Ai ka treguar se më vonë ishte takuar me Thaçin, por takimi ishte i rastësishëm dhe është bërë pa kurrfarë ngarkese.
“Po jemi takuar pa kurrfarë ngarkese, takimi ishte i rastësishëm.. kur kam qenë drejtor i shkollës kam dalë me i përshëndet drejtorët e shkollave që janë zgjedhur.. në kohën kur kam qenë kryetar i Kuvendit rastësisht kam has në një tavolinë me Thaçin, Hajredin Kuqin dhe Enver Hoxhajn, kemi biseduar pa kurrfarë ngarkese”, ka vazhduar rrëfimin Kastrati.
Ai ka theksuar se edhe nëse do të takohej sërish me Thaçin, ai nuk do ta paragjykojë atë, pasi ka thënë se ajo tashmë është punë e gjykatës.
“Edhe me u taku prapë, unë nuk e paragjykoj. Ajo është punë e gjykatës dhe nëse gjykata e vërteton se ka qenë ai i përfshirë në kidnapimin tonë, me shëndet e bajtë, nuk kemi cka me i bërë”, ka deklaruar Kastrati.
Ai ka treguar se për deklaratën që e ka dhënë në kohën e UNMIK-ut, ishte shërbyer edhe me informacionet që ia kishte dhënë familja e tij, meqënëse si i burgosur nuk kishte se si t’i dinte të gjitha.
“Për deklaratën që e kam dhënë atëherë në kohën e UNMIK-ut, jam shërbyer edhe me informacionet që mi ka dhënë familja. Gjatë asaj kohe unë nuk kam pasur mundësi me i dit të gjitha pasi kam qenë i izoluar”.
Kastrati ka treguar se bashkë me Cen Deskun, është mbajtur i izoluar plot 28 ditë.
“Na kanë mbajt në Sedllar 28 ditë, prej kohës kur na kanë arrestuar në Zyrën amerikane, ndërsa me 27 nëntor na kanë liruar pikërisht në atë vend.”, ka përfunduar rrëfimin Kastrati.
Prokuroria ka mohuar se e ka mbrojtur presidentin Hashim Thaçi, duke thënë se nuk i ka pranuar dëshmitë e dhëna të dy aktivistëve të LDK-së në UNMIK, duke thënë se ato janë marrë në mënyrë të paligjshme. Por, vetë Cen Desku ka dhënë një version tjetër.
Ai për gazetën “Bota Sot” ka thënë se nuk e kishte njohur Hashim Thaçin dhe se në UNMIK kishte folur me fjalë të njerëzve.
“Në atë kohë unë s’e kam njohur Thaçin dhe as ai s’më ka njohur mua, por deklaratën që e kam dhënë në UNMIK, shpesh e ka shtrëmbëru UNMIK-u, duke thënë dikush tjetër e ta mveshke ty”, ka thënë Desku.
Ai ka theksuar se këto kanë qenë manipulime dhe se ajo me Thaçin ka qenë një keqkuptim gjatë luftës.
“Kemi qenë në zyrën amerikane në Dragobil, ne kemi qenë ende si aktivistë të LDK-së në Malishevë, ka pas njerëz që si ka pëlqyer kjo dhe pastja ka ndodhur arrestimi. Dëshmitar ishin amerikanët…”, ka shtuar ai.
Desku në rrëfimin e tij për “Bota sot”, ka përmendur edhe komunikatën e lëshuar nga Shtabi i Përgjithshëm i UÇK-së, në të cilën flitej për arrestimin e tyre, e të cilën ai e ka quajtur komunikatë shumë të ashpër.
“Policia Ushtarake e nënzonës operative të Pashtrikut me datën 30. 10. 1998 ndërmori masën e arrestit ndaj Jakup Kastratit nga fshati Turjakë të Komunës së Malishevës, kryetar i LDK-së, Dega në Malishevë dhe Cenë Deskut, nga fshati Siqevë me vendbanim në Malishevë, nënkryetar i kësaj dege”, shkruhej në komunikatën e Shtabit të UÇK-së.
“Në bazë të të dhënave të Shërbimit informativ të UÇK-së të lartpërmendurit kanë propaganduar për dorëzimin e armëve në bashkëpunim me kolaboracionistët, Selman Binishi nga fshati Banjë dhe Ramiz Hoxha nga Bellanica, kohë më parë i ekzekutuar nga UÇK-ja si dhe janë në koordinim të vazhdueshëm me Agim Krasniqin, anëtar i Kryesisë së LDK-së i cili shërbimit informativ të UÇK-së i është i njohur si inspirues i luftës speciale kundër UÇK-së dhe nismëtar i njëfarë policie autonomiste të Kosovës”, thuhej më tej në komunikatën numër 4.
Desku ka thënë se në kohën e luftës kishte rivalitete politike, por ato i kishin tejkaluar për të mos pasur konflikte mes vete, me ndihmën e gjeneralit amerikan.
“Unë gjatë vitetve të 90-ta kam qenë komandant i shtabit në Malishevë dhe këto insitucione i ka urrejt dikush prej diasporës, por i kemi kaluar ato. Për personin në fjalë as s’e kam njohur unë atëherë, as s’më ka njohur ai mua”, ka thënë Deksu, i cili ka theksuar se “ka pasur sigurisht urdhër prej dikujt më të lartë për arrestimin e tyre’.
Desku ka thënë se nuk ka asnjë konflikt me askënd dhe se në Dragobil, i kishte thënë gjeneralit amerikan se këtë rast e konsideronte të mbyllur.
Ai ka thënë se nuk ka ndonjë person në të cilin ka dyshuar lidhur me këtë rast dhe se e dinte se kjo ishte një kurdisje.
“Personat që përmenden aty në arrestimin tim janë të pafajshëm, kanë pas një urdhër me arrest se ne s’kemi hequr dorë nga organizimet e LDK-së dhe nga presidenti Rugova”, ka vazhduar rrëfimin Desku.
I pyetur nëse është takuar ndonjëherë me Thaçin, Desku ka thënë se ka pasur një takim rastësor gjatë këtij viti, por nuk kanë folur diçka lidhur me këto biseda.
Desku ka mohuar se është bindur nga Thaçi në këto takime që të heq dorë nga dëshmitë e dhëna më herët. Në këto takime ka thënë se pos tjerash i kanë sqaruar “disa keqkuptime”.
“Unë e kam mbyllur këtë rast para gjeneralit amerikan. Ai më ka pyetur se si do të veproja, a do të hakmerresha, por unë i kam thënë se e gjitha kjo ishte një keqkuptim”, ka thënë ai.
Desku ka thënë se po e pret shkresën e Prokurorisë, por nëse është bërë ndonjë lëshim lidhur me deklaratën e tij, ai do të reagojë sërish.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn